section_heading: Pokretljivost
paragraph_text: Pogonski sustav sastoji se od MTU-ovog dizelskog motora 8V199TE20 snage 530 kW i automatskog mjenjača Allison HD4070 sa sedam brzina za vožnju naprijed i tri za vožnju unazad. Kompaktni pogonski sustav može se zamijeniti za dvadesetak minuta. Boxer ima stalni pogon na svih osam kotača, dok vozač usmjerava vozilo pomoću prednja četiri. Polumjer zaokreta može se smanjiti kočenjem kotača samo jedne strane. Visoka pokretljivost postignuta je uporabom neovisnog ovjesa na uređenim putevima i izvan njih. Povećanje pokretljivosti izvan puteva osigurano je i uporabom središnjeg sustava za kontrolu tlaka u gumama. Kako bi se osigurala pokretljivost i nakon oštećenja guma uporabljeni su run flat umeci koji osiguravaju mogućnost vožnje za još 100 kilometara. Postavljanje nove opreme i njezino umreživanje u sustav vozila omogućeno je CAN-Bus databusom.